Șocant

Scene groaznice s-au petrecut într-o locuinţă din municipiul Rădăuţi, o femeie în vârstă de 68 de ani fiind ucisă în bătaie de propriul fiu. Șocanta crimă s-a petrecut în noaptea de marţi spre miercuri, însă a fost descoperită abia miercuri după-amiază. Fiul femeii, în vârstă de 48 de ani, şi-ar fi ucis mama într-un moment de nebunie, pe fond de consum de alcool, reproşându-i că a divorţat din cauza ei.

Poliţia municipiului Rădăuţi a primit o sesizare referitoare la macabra descoperire miercuri, în jurul orei 16.00. Femeia de 68 de ani a fost găsită decedată în dormitorul locuinţei, cu leziuni vizibile produse prin agresiune. Mai mult, în cameră, pe pereţi şi mobilier, erau urme de sânge, care au indicat o agresiune violentă, o adevărată luptă dată în dormitor.

La faţa locului s-a deplasat o echipă complexă, formată din poliţişti de la Serviciul de Investigaţii Criminale şi de la Serviciul Criminalistic, sub coordonarea unui procuror criminalist din cadrul Parchetului de pe lângă Tribunalul Suceava.

Din primele cercetări ale poliţiei rezultă că Gabriel Petrovici, în vârstă de 48 de ani, a consumat alcool în exces pe parcursul zilei de marţi, în mai multe localuri, iar la un moment dat a purtat o discuţie telefonică cu fosta sa soţie cu care s-a certat. Aflat sub aburii alcoolului, fiul, ajuns acasă, ar fi început să o învinovăţească pe mamă pentru divorţ şi pentru faptul că nu mai este împreună cu femeia cu care are doi copii.

Bărbatul şi-a târât mama în dormitor, unde au urmat scenele violente care au dus la deznodământul tragic.

„Numitul Petrovici Gabriel, în stare avansată de ebrietate, aflându-se în locuinţa comună din municipiul Rădăuţi, pe fondul unui conflict spontan, a exercitat multiple acte de violenţă cu corpuri şi mijloace contondente dure, în zone vitale, asupra mamei sale, aceste acte conducând după puţin timp la decesul victimei”, se arată într-un comunicat al Parchetului de pe lângă Tribunalul Suceava.

Bărbatul în vârstă de 48 de ani a fost pus sub acuzare pentru comiterea infracţiunii de violenţă în familie raportat la infracţiunea de omor.

El a fost reţinut în arestul poliţiei judeţene, miercuri noapte, iar ieri a fost prezentat în faţa magistraţilor Tribunalului Suceava, cu propunere de arestare preventivă. Judecătorii au emis, ieri, mandat de arestare preventivă pentru 30 de zile.

„Cercetările continuă în vederea lămuririi tuturor împrejurărilor de fapt şi a stabilirii răspunderii penale”, au mai transmis procurorii.